ไม่ได้เก็บภาษีย้อนหลังพ่อค้าแม่ค้าที่เข้าร่วมโครงการคนละครึ่ง ย้ำหากไม่ยื่นเสียภาษีจะมีโทษทางกฎหมาย
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี(กลุ่มธุรกิจพลังงาน) ในฐานะโฆษกกรมสรรพากร กล่าวว่า ตามที่มีข่าวการเรียกเก็บภาษีย้อนหลังจากพ่อค้าแม่ค้าที่เข้าร่วมโครงการคนละครึ่งนั้น ไม่เป็นความจริงแต่อย่างใด เนื่องจากบุคคลธรรมดาที่มีรายได้ต้องยื่นเสียภาษีตามกฎหมายกำหนด ผู้ที่มีรายได้จากการค้าขาย นับเป็นเงินได้ประเภทที่ 8 โดยอัตราการเสียภาษีขึ้นอยู่กับรายได้ ค่าใช้จ่าย และค่าลดหย่อน สำหรับการหักค่าใช้จ่าย กฎหมายให้สิทธิ์ผู้เสียภาษีสามารถเลือกได้ว่า จะขอหักค่าใช้จ่ายเป็นการเหมาจ่ายในอัตราร้อยละ 60 หรือเลือกหักค่าใช้จ่ายตามจริง ถ้าไม่ยื่นเสียภาษีจะมีโทษปรับไม่เกิน 200 บาท หากยื่นเกินกำหนดจะมีอัตราดอกเบี้ย ร้อยละ 1.5 ต่อเดือนจากภาษีที่ไม่ได้ชำระ สำหรับการคืนภาษีและการยื่นแบบในปีนี้ใกล้เคียงกับปีที่แล้ว แต่มีรายได้สูงกว่าปีที่ผ่านมา ส่วนการคืนเงินภาษีคืนขณะนี้คืนภาษีแล้วร้อยละ 80 ส่วนที่เหลือจะเร่งดำเนินการไม่เกิน 3 วันการเข้าร่วมโครงการคนละครึ่งของรัฐบาลนั้นไม่ใช่การบังคับ แต่เป็นนโยบายที่มุ่งช่วยเหลือพ่อค้า แม่ค้าอีกทาง และยืนยันว่าไม่มีการเชื่อมโยงข้อมูลกับกรมสรรพากรเนื่องจากทางกรมสรรพพากรมีฐานข้อมูลที่ใช้จัดเก็บภาษีอยู่แล้ว